รัฐบาลไทย-ข่าวทำเนียบรัฐบาล-นายกรัฐมนตรี ย้ำเป้าหมายนโยบายพลังงานแห่งชาติ ปรับแผนฯ ให้สอดคล้องกับสถานการณ์ปัจจุบัน และแนวโน้มอนาคต มุ่งให้ประชาชนมีส่วนร่วมและได้รับประโยชน์
วันพุธที่ 11 กันยายน 2562
นายกรัฐมนตรี ย้ําเป้าหมายนโยบายพลังงานแห่งชาติ ปรับแผนฯ ให้สอดคล้องกับสถานการณ์ปัจจุบัน และแนวโน้มอนาคต มุ่งให้ประชาชนมีส่วนร่วมและได้รับประโยชน์
นายกรัฐมนตรี ย้ําเป้าหมายนโยบายพลังงานแห่งชาติ ปรับแผนฯ ให้สอดคล้องกับสถานการณ์ปัจจุบัน และแนวโน้มอนาคต มุ่งให้ประชาชนมีส่วนร่วมและได้รับประโยชน์
วันนี้ 11 กันยายน 2562 เวลา 09.30 ณ ตึกภักดีบดินทร์ ทําเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการนโยบายพลังงานแห่งชาติ ครั้งที่ 1/2562 โดยมี นายสมคิด จาตุศรีพิทักษ์ รองนายกรัฐมนตรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายอุตตม สาวนายน รัฐมนตรีว่าการกระทรวงการคลัง นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม และนายสนธิรัตน์ สนธิจิรวงศ์ รัฐมนตรีว่าการกระทรวงพลังงาน ร่วมหารือด้วย
โอกาสนี้ นายกรัฐมนตรีกล่าวเปิดการประชุมโดยย้ําเป้าหมายนโยบายพลังงานแห่งชาติว่า เพื่อร่วมกันพิจารณาแผนพลังงานและปรับแผนพลังงานให้สอดคล้องกับสถานการณ์ปัจจุบัน และแนวโน้มในอนาคต โดยมุ่งให้ประชาชนมีส่วนร่วม สร้างความมั่นคงด้านพลังงาน ซึ่งรัฐบาลมีแผนบริหารจัดการขยะอยู่ด้วยแล้ว อาจจะดําเนินการให้สอดคล้องกัน
ทั้งนี้ ที่ประชุมฯ เห็นชอบหลักนโยบายพลังงานเพื่อเศรษฐกิจฐานราก (โรงไฟฟ้าชุมชน) ตามมติคณะกรรมการบริหารนโยบายพลังงาน (กบง.) เมื่อวันที่ 30 ส.ค. 62 โดยมีเป้าหมายเพื่อส่งเสริมให้ชุมชนมีส่วนร่วมในการผลิต ใช้และจําหน่ายไฟฟ้าอย่างยั่งยืน สร้างความมั่นคงระบบไฟฟ้าให้สอดคล้องกับความต้องการใช้ไฟฟ้าในพื้นที่นั้นๆ ทั้งยังเป็นการขยายโอกาส ส่งเสริมเศรษฐกิจฐานราก ให้มีช่องทางรายได้เพิ่มเติม สร้างรายได้ในชุมชน ทั้งนี้ นายกรัฐมนตรีเน้นย้ําว่า รัฐบาลต้องการส่งเสริมให้ประชาชนในพื้นที่มีส่วนร่วมในการผลิตและใช้ไฟฟ้า ซึ่งต้องมีรายละเอียดพื้นที่เป้าหมาย กฎเกณฑ์ดําเนินการต่างๆ อาทิ วัตถุดิบเชื้อเพลิงไม่ว่าจะเป็นชีวภาพหรือชีวมวล วัสดุเหลือใช้ทางการเกษตร รวมถึงการสนับสนุนแหล่งทุนให้ชัดเจน การรับซื้อไฟก็ต้องไม่สร้างผลกระทบด้านราคาค่าไฟต่อพี่น้องประชาชนโดยรวม จึงขอรับข้อคิดเห็นในที่ประชุมกลับไปทํารายละเอียดโครงการโรงไฟฟ้าชุมชนตามกรอบนโยบาย เพื่อให้ที่ประชุมร่วมพิจารณาต่อไปด้วย
โอกาสนี้ ที่ประชุมยังเห็นชอบแนวทางการส่งเสริมการใช้ไบโอดีเซล เพื่อส่งเสริมการใช้ ไบโอดีเซลและรักษาเสถียรภาพระดับราคาน้ํามันปาล์มดิบ (CPO) ของประเทศ โดยเริ่มขยายส่วนต่างราคาขายปลีกน้ํามันดีเซลหมุนเร็ว B10 ให้ต่ํากว่า B7 ที่ 2 บาทต่อลิตร และลดส่วนต่างราคาขายปลีกน้ํามัน B20 ให้ต่ํากว่าน้ํามัน B7 ที่ 3 บาทต่อลิตร โดยเริ่มดําเนินการตั้งแต่วันที่ 1 ตุลาคม 2562 พร้อมทั้งเห็นชอบใช้น้ํามันดีเซลหมุนเร็ว B10 เป็นน้ํามันดีเซลหมุนเร็วเกรดพื้นฐาน ตั้งแต่วันที่ 1 มกราคม 2563 อย่างไรก็ตาม ต้องมีการเตรียมความพร้อมทั้งของผู้ผลิต ความพร้อมของรถยนต์และความพร้อมของผู้ค้าน้ํามันด้วย
นอกจากนี้ ยังเห็นชอบกรอบนโยบายการบริหารกองทุนน้ํามันเชื้อเพลิง เพื่อให้ป้องกันภาวะขาดแคลนน้ํามันเชื้อเพลิงในช่วงเปลี่ยนผ่าน จากสถาบันบริหารกองทุนพลังงาน (องค์การมหาชน) เป็น “สํานักงานกองทุนน้ํามันเชื้อเพลิง” โดยให้เร่งดําเนินการตามระเบียบที่เกี่ยวข้องตามพระราชบัญญัติกองทุนน้ํามันเชื้อเพลิง พ.ศ. 2562 ให้กองทุนฯ สามารถดําเนินงานบรรลุตามวัตถุประสงค์ และเห็นชอบ (ร่าง) คําสั่งนายกรัฐมนตรี ที่ ../2562 เรื่อง กําหนดมาตรการแก้ไขและป้องกันภาวะการณ์ขาดแคลนน้ํามันเชื้อเพลิง
นายกรัฐมนตรีกล่าวในตอนท้ายว่า รัฐบาลมุ่งมั่นและเน้นการมีส่วนร่วมของประชาชน ในการสร้างเสถียรความมั่นคงด้านพลังงาน มีทางเลือกด้านพลังงาน ลดภาระค่าใช้จ่าย เพิ่มรายได้ สร้างอาชีพต่อเนื่องให้กับประชาชนโดยเฉพาะเศรษฐกิจฐานรากด้วย
.................................................
กลุ่มประชาสัมพันธ์และเผยแพร่ สํานักโฆษก